Resumé af personalesag



Resumé af personalesag

Sammendrag

1. Tjenestemænd – udvælgelsesprøve på grundlag af prøver – betingelser for at bestå – fastsættelse i meddelelsen om udvælgelsesprøve – forpligtelse til at angive kriterierne for neutralisering af spørgsmål, den mindste pointgrænse, som er nødvendig for at blive indkaldt til at deltage i bedømmelsesprøverne, og antallet af ansøgere, som kan være genstand for nævnte indkaldelse – foreligger ikke

[Tjenestemandsvedtægten, bilag III, art. 1, stk. 1, litra e)]

2. Tjenestemænd – udvælgelsesprøve – udvælgelseskomité – afslag på ansøgning – begrundelsespligt – rækkevidde – intervention før søgsmålsfristens udløb

(Art. 296 TEUF; tjenestemandsvedtægten, art. 25)

1. I henhold til artikel 1, stk. 1, litra e), i bilag III til vedtægten skal meddelelsen om udvælgelsesprøven ved en udvælgelse på grundlag af prøver specificere disses karakter og vurderingen af dem.

I denne forbindelse gælder, at neutraliseringen af spørgsmål i skriftlige prøver vedrører antallet af de spørgsmål, der udgør selve prøven, samt den individuelle bedømmelse af hvert spørgsmål. Sådanne oplysninger er ikke omfattet af det nævnte udtryk »vurdering af prøverne«, og det er således ikke et krav, at disse oplysninger skal fremgå af meddelelsen om udvælgelsesprøven, og en eventuel tilpasning eller ændring heraf foretaget af udvælgelseskomitéen efter prøvernes begyndelse indebærer ikke på nogen måde en ændring af meddelelsen om udvælgelsesprøven.

Det samme gælder for angivelsen vedrørende den mindste pointgrænse, som er nødvendig for at blive indkaldt til at deltage i bedømmelsesprøverne, og det maksimale antal ansøgere, som kan være genstand for nævnte indkaldelse. En simpel fri fortolkning af ordlyden af artikel 1, stk. 1, litra e), i bilag III til vedtægten udelukker nemlig, at sådanne angivelser er omfattet af begreberne »prøvernes karakter« og »vurdering af prøverne«.

(jf. præmis 35, 36 og 38)

Henvisning til:

Personaleretten: 13. marts 2013, sag F-125/11, Mendes mod Kommissionen, præmis 58 og 81 og den deri nævnte retspraksis

2. Forpligtelsen til at begrunde enhver afgørelse, der indebærer et klagepunkt, jf. vedtægtens artikel 25, stk. 2, der i den specifikke sammenhæng vedrørende forholdet mellem institutionerne og deres ansatte kun er en gentagelse af den almindelige forpligtelse, der er fastsat i artikel 296 TEUF, har til formål at give den pågældende tilstrækkelige oplysninger til, at vedkommende kan vurdere, om afgørelsen er korrekt, eller om den er behæftet med en mangel, der gør det muligt at anfægte dens lovlighed, og at gøre det muligt for Unionens retsinstanser at udøve deres kontrol med den anfægtede afgørelses lovlighed.

For så vidt angår afgørelser truffet af udvælgelseskomitéer udgør fremsendelsen af de opnåede karakterer i de forskellige prøver en tilstrækkelig begrundelse af komitéens afgørelser. Når uregelmæssigheder eller fejl opstået i forbindelse med afviklingen af en udvælgelsesprøve imidlertid ikke kan afhjælpes ved en gentagelse af prøverne, således at der ikke er andet alternativ end at bringe en korrigerende faktor i anvendelse ved bedømmelsen af prøverne, bør denne kompensation ske uden nogen form for tvetydigheder, og den berørte har ret til at blive gjort bekendt med de anvendte kriterier.

En sådan oplysning skal fremkomme før udløbet af den vedtægtsbestemte frist for anlæggelse af søgsmål med henblik på at gøre det muligt for en ansøger, som ikke bestod adgangsprøverne, på grundlag af fuldt kendskab til sagen at undersøge lovligheden af den afgørelse, hvorved hans deltagelse i udvælgelsesprøven blev bragt til ophør.

(jf. præmis 53, 54 og 60)

Henvisning til:

Domstolen: 14. juli 1983, sag 144/82, Detti mod Domstolen, præmis 29

Retten i Første Instans: 25. oktober 2007, sag T-154/05, Lo Giudice mod Kommissionen, præmis 160

Personaleretten: 18. september 2012, sag F-96/09, Cuallado Martorell mod Kommissionen, præmis 46 og 47